บลจ.ไทยพาณิชย์ปลื้มกอง SCBUSSMTGเข้าเป้า10% ก่อนครบกำหนดอายุโครงการ
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่าบริษัทฯ ประสบความสำเร็จในการบริหารกองทุนทริกเกอร์ฟันด์อย่างต่อเนื่อง จากตั้งแต่ต้นปีที่ผ่านมาได้มีกองทุนทริกเกอร์ฟันด์ที่สร้างผลตอบแทนได้ตามเป้าหมาย และสามารถปิดกองก่อนครบกำหนดอายุโครงการด้วยกันถึง 3 กอง โดยล่าสุดกองทุนเปิดไทยพาณิชย์ ยูเอสสมอลแคป ทริกเกอร์ 5%+ 5% (SCBUSSMTG) ซึ่งมีนโยบายการลงทุนในหน่วยลงทุนของกองทุนรวมต่างประเทศเพียงกองทุนเดียว (Feeder Fund) คือ Dimensional U.S. Small Companies Fund ที่เน้นลงทุนในหุ้นบริษัทขนาดเล็กของสหรัฐอเมริกาในสกุลเงินดอลลาร์สหรัฐ สามารถสร้างผลตอบแทนได้ตามเป้าหมาย 10% ก่อนครบกำหนดอายุโครงการ
2 ก.ค. 2558

นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่าบริษัทฯ ประสบความสำเร็จในการบริหารกองทุนทริกเกอร์ฟันด์อย่างต่อเนื่อง จากตั้งแต่ต้นปีที่ผ่านมาได้มีกองทุนทริกเกอร์ฟันด์ที่สร้างผลตอบแทนได้ตามเป้าหมาย และสามารถปิดกองก่อนครบกำหนดอายุโครงการด้วยกันถึง 3 กอง โดยล่าสุดกองทุนเปิดไทยพาณิชย์ ยูเอสสมอลแคป ทริกเกอร์ 5%+ 5% (SCBUSSMTG) ซึ่งมีนโยบายการลงทุนในหน่วยลงทุนของกองทุนรวมต่างประเทศเพียงกองทุนเดียว (Feeder Fund) คือ Dimensional U.S. Small Companies Fund ที่เน้นลงทุนในหุ้นบริษัทขนาดเล็กของสหรัฐอเมริกาในสกุลเงินดอลลาร์สหรัฐ สามารถสร้างผลตอบแทนได้ตามเป้าหมาย 10% ก่อนครบกำหนดอายุโครงการ
สำหรับกองทุนเปิดไทยพาณิชย์ ยูเอสสมอลแคป ทริกเกอร์ 5%+ 5% เข้าเงื่อนไขทริกเกอร์ปิดกองเมื่อวันที่ 23 มิถุนายน 2558 ที่ผ่านมา โดยสามารถรับซื้อคืนอัตโนมัติที่ไม่ต่ำกว่า 11.1486 บาทต่อหน่วยตามเงื่อนไข ทั้งนี้สามารถรับซื้อคืนอัตโนมัติแก่ผู้ถือหน่วยได้ที่ 11.2726 บาทต่อหน่วย โดยผู้ลงทุนได้รับเงินแล้วในวันที่ 30 มิถุนายน 2558 รวมผลตอบแทนทั้งหมดที่ผู้ถือหน่วยได้รับอยู่ที่ประมาณ 12.73%
ขณะที่ตลาดหุ้นสหรัฐฯ ได้ปรับตัวดีขึ้นอย่างต่อเนื่องในช่วงหลายปีที่ผ่านมา ส่วนหนึ่งมาจากนโยบายการเงินที่ผ่อนคลายอย่างมาก ส่งผลบวกทำให้กำไรของบริษัทจดทะเบียนปรับตัวดีขึ้นจากต้นทุนทางการเงินที่ต่ำลง ทั้งนี้ในช่วงครึ่งปีหลังของปี 2558 คาดว่าตลาดหุ้นสหรัฐฯ จะมีความผันผวนมากขึ้น จากความกังวลต่อการปรับเปลี่ยนนโยบายการเงิน ซึ่งตลาดคาดว่าจะเกิดขึ้นในช่วงไตรมาส 4 อย่างไรก็ตามเชื่อว่าตลาดหุ้นสหรัฐฯ จะยังมีความน่าสนใจในการลงทุนหากตลาดหุ้นได้ปรับตัวลงมา เนื่องจากการปรับเปลี่ยนนโยบายการเงินของสหรัฐฯ เกิดจากภาวะเศรษฐกิจที่แข็งแกร่ง ซึ่งยังเป็นภาวะที่ดีต่อการลงทุนในตลาดหุ้น